Horft er til Höfða sem fyrirmyndar heimilis Um síðustu mánaðamót urðu framkvæmdastjóra-skipti á Höfða , hjúkrunar - og dvalarheimili á Akranesi . Guðjón Guðmundsson lét þá að störfum sökum aldurs eftir alllangan og farsælan feril og við tók Kjartan Kjartansson . Þegar blaðamaður Skessuhorns hitti Kjartan á dögunum og átti við hann spjall kom í ljós að hans æviferill einkennist mikið af störfum að félagsmálum , ekki er það síst björgunarsveitarmaðurinn sem á sterk ítök í Kjartani . Frá því hann gekk til liðs við Hjálparsveit skáta á Akranesi árið 1985 hefur hann sinnt stjórnarstörfum , fyrst í hjálparsveitinni og síðan í Björgunarfélagi Akraness eftir að björgunarsveitirnar tvær á Akranesi voru sameinaðar . Yfirleitt hefur það verið hlutverk Kjartans í stjórnum að sinna starfi gjaldkera . Þannig var það í stjórn Starfsmannafélags Akraness þau tvö ár sem hann starfaði hjá kaupstaðnum í byrjun tíunda áratugarins og reyndar alveg þar til STAK sameinaðist Starfsmannafélagi Reykjavíkurborgar um aldamótin . Kjartan var auk þess gjaldkeri í aðalstjórn Knattspyrnufélags ÍA á árunum 2005 - 2009 , á seinni hluta tímabilsins sem því félagi var skipt í þrjú rekstrarfélög . Spjallað er við nýráðinn framkvæmdastjóra Höfða , hjúkrunar - og dvalarheimilis á Akranesi í Skessuhorni vikunnar .